अपनी नौकरी के प्रारम्भिक वर्षों में मैं कानपुर में नियुक्त था। वहाँ मेरी मुलाकात कवि शील जी से हुई। शील जी बड़े कट्टर किस्म के मार्क्सवादी थे। उनकी कविताएँ मार्क्सवादी नारों के लिए जानी जाती थी। नब्बे के दशक में कानपुर में ही उनकी मृत्यु हुई। संयोग से उस दिन मैं वहीं था। उस समय उनकी शवयात्रा को ले कर सब के चेहरों पर तनाव साफ दिख रहा था। ‘राम नाम सत्य है’ कहना शील जी के सिद्धांतों के विपरीत था। तभी किसी ने सूचित किया कि शील जी की इच्छा थी कि उनकी शवयात्रा में कविताओं का पाठ किया जाए। बस फिर क्या था, तुरत-फुरत में उनकी कविताओं की एक पुस्तक उनकी आलमारी से निकाली गई। वह कभी न भूलने वाला दृश्य आज वर्षों बाद भी मेरे हृदय पर अंकित है। शील जी का शव उनके घर के बाहर मैदान में खुले में रखा था। उनके परिवार की महिलाएं शव के सामने खड़ी हो रो रही थीं। साथ ही उनकी प्रसिद्ध कविता ‘देश हमारा धरती अपनी, हम धरती के लाल। नया संसार बसाएंगे, नया इंसान बनाएंगे’ भी लगातार गाती जा रही थीं।